73. schôdza NR SR - 2.deň - A. dopoludnia
Dátum: 2022-09-29
Poslanec: Bittó Cigániková, Jana (SaS)
Druh vystúpenia: Vystúpenie v rozprave

16. Ďakujem pekne. No tak na začiatok, pán Taraba, my sme to boli, čo tlačili na to zrušenie kontrol na hraniciach, vďaka nám sa zrušili. My sme to boli, čo ča... čo tlačili na to, aby prestalo konečne plošné očkovanie, ktoré teda... plošné testovanie, pardon, ktoré teda stále dokola bolo, zatváranie obchodov, keď boli otvorené kostoly, a toto vlastne boli dôvody, prečo sme sa dostávali neustále do konfliktov, a veľmi pekne ďakujem, že si spomenul to, jak som sedela tu pri pánovi poslancovi Urbanovi (povedané so smiechom), ja som mala pôvodne napísané, napísané niečo iné, možno, keď stihnem, vrátim sa aj k tomu. Ale včera večer dal Igor Matovič status, kde ma odfotil, jak sedím pri pánovi dokto... (reakcia z pléna) čupím, čupím pri pánovi poslancovi Urbanovi, ktorý je lekárom, myslím, v ružomberskej nemocnici, ktorého ja mám vo výbore, a prosím pekne, napísal k tomu: „Podstata dňa na jednom obrázku,“ Janta Pen... „Janka Penta Cigániková s Urbanom od Mazureka“ alebo niečo také, no tak prosím vás pekne, toto je presne dôvod, prečo je Igor Matovič nebezpečný. A, Tomáš Taraba, ja teda žasnem, ako ty ideš že kompletne líniou OĽANO vrátane tohto. To je normálne, že oni, ja viem, že oni fungujú, že im teda komunikačné pošle, že čo majú hovoriť, a ja som nevedela, že ty si teda do toho mailing listu zahrnutý tiež, ale teda preto je to úplne, že nedá sa to povedať, že inak ako svinstvo, lebo pán MUDr. Urban podal pozmeňujúci návrh zákona ku koeficientom platov, hovorím to tu, má tu kolegov, dúfala som, že tu bude, ale však keby som teda povedala niečo nesprávne, nech ma potom opraví alebo kolegovia jeho, podal pozmeňujúci návrh zákona na zvýšenie koeficientov platov pre lekárov špecialistov. No na koho by toto najviac dopadlo? Samozrejme, na rozpočet, na ministra financií. Áno? Tak prečítala som si ten pozmeňujúci návrh zákona a išla som k nemu. Naša šéfka klubu mi ho dala do ruky a išla som k nemu vysvetľovať mu, prečo je nebezpečné takýmto spôsobom pridávať jedným, druhým, tretím, prečo práve špecialisti, si nemyslím, že by mali byť práve tí, ktorí by mali mať zvýšenie, a že vidím aj iné skupiny zdravotníkov, aký to bude mať dopad na verejné financie, že síce sme v opozícii, ale mali by sme byť zodpovední k tým financiám, toto som mu tam rozprávala. Čiže ja som obhajovala rozpočet. Ja som obhajovala rozpočet. A minister financií bez toho, aby sa opýtal, a čo mám akože s ním skovávať, keď sa bavím o jeho pozmeňováku? Tak jasné, prídem, opýtam sa. Tomáš, s tebou som sa koľkokrát bavila? Úplne vecne, normálne. A dokonca veď to bolo to, prečo, za čo si ma chválil, čo sa teda stalo. Už sa nemôžem baviť s ľuďmi o ich pozmeňujúcich návrhoch? Však toto je normálne sila. No ale podstata je, že, že, že tá zákernosť, že bez toho, aby prišiel opýtať sa, teda len tak to šíria. Vlastne tú spoločnosť Igor Matovič vedie do situácie, kde, kde jednoducho je to stále konflikt, je to stále extrém, zo všetkého je problém, všetko je prekrútené. A pritom sa bavíme s človekom, ktorý, on sám predsa rokoval s pánom poslancom Beluským, ktorého požiadavky zapracoval do svojho návrhu zákona. Vtedy to bolo akože nieže v poriadku, to sa tak má, hej. Je, je to neuveriteľné. Bavíme sa o strane, ktorá 189-krát porušila koaličnú zmluvu tým, pokiaľ sme boli v koalícii my, tým, že hlasovala za opozičné návrhy zákonov. Nieže, nieže ľudia, ktorí prišli na kandidátke ĽSNS, hlasovali za koaličné, ale, naopak, koaliční poslanci za OĽANO hlasovali za zákony ĽSNS, alebo teda odídencov z ĽSNS z toho 125-krát, 125-krát. A teraz tu bude vykrikovať, že je to problém?! Je to predsa pani poslankyňa Hatráková, vtedy ešte za klub OĽANO, ktorá kandidovala za tú ombudsmanku, o ktorej máte video, chlapci z klubu z ĽSNS, kde sľubovala, že nebude dávať deťom, že nebude dávať LGBT partnerom, nebude dávať deti. A za to teda pýtala hlasy od, od kolegov. Však to sa tu verejne vie. Tak tento Igor Matovič urobí takúto fotografiu, keď sa šéfka zdravotníckeho výboru baví o jeho zákone s členom zdravotníckeho výboru, s lekárom o zvýšení platov alebo zvýšení koeficientov lekárov špecialistov. A opakujem, vyzývam, pokiaľ som povedala niečo, čo nie je pravda, nech ma pán MUDr. Urban kľudne opraví alebo jeho kolegovia. Hovorím to tu verejne, lebo takto to bolo. A to sa bavíme o človeku, ktorý tam vzadu vyjednával k 363 so smerákmi, hlasákmi, so všetkými, a čo máme z toho fotku. Nechutné niečo, čo ten... tento človek robí. Nechutné. K tej... k tej Pente dokola. Nebudem teda vysvetľovať, prečo je konkurencia dobrá a čo sa asi môže stať, keď 6 mld. odvodov dáme jednému politickému nominantovi, šéfovi Všeobecky do ruky, keď bude existovať iba tá. Poviem iba, že je strašne nekorektné, keď človek, s ktorými sme spolu bok po boku organizovali protesty pri Bonaparte, pred Bonaparte, štyri roky sme spolu bojovali, ktorý na mňa nemá vôbec nič, tento človek úplne v pohode, len preto, že s ním nesúhlasíte, to sa stáva úplne každému, úplne v pohode začne poškodzovať vašu povesť. Nemá jediný dôkaz. Ja mám teda poctivé financie. Mám zobratú hypotéku. Mám byt na rozdiel od ministra financií, aj vlastním veci, aj sa dá vypočítať, že teda z mojich verejných príjmov sa tie... ten môj majetok dal kúpiť. Ale úplne v pohode príde a len preto, že veríte v konkurenčný systém, že veríte v to, že tá štátna poisťovňa nemá byť monopolom, pretože keď ten poistenec nebude kam mať ísť, nebude žiadny dôvod na to, strážiť tie výdavky. Nebude žiadny dôvod na to, čo sa robilo v minulosti bežne vo Všeobecnej zdravotnej poisťovni, že tam dám do vačku nejakému kamarátovi a dám drahšiu zmluvu alebo... teda prepáčte, kamarát dá do vačku šéfovi poisťovne a dám drahšiu zmluvu. Z verejných financií viac zaplatím. Príkladom bol masér Kostka alebo teta Anka, to sa bežne dialo, takže o tomto nebudem hovoriť. Ale čo poviem k Pente, aby ste vedeli, jak je Igor Matovič manipulatívny človek. Tak aby ste vedeli, Igor Matovič je poistencom Dôvery, dámy a páni, celú dobu, čo o tom hovorí, on je poistencom Penty. A toto nie je, že informácia. On mi to povedal aj medzi štyrmi očami. Zatínala som zuby. Nikdy som to nepovedala, lebo to sa nerobí, keď to povie v súkromnom rozhovore. Ale teraz som zistila, že to sa dá verejne zistiť. Každý, kto má elektronický občiansky s elektronickým podpisom, si môže nájsť bezpodie... rozdelenie bez spolu... bezpodielového spoluvlastníctva manželov Matovičovcov. Dá sa to normálne verejne, ktokoľvek si to môže zistiť, tam nájde rodné číslo Igora Matoviča. To rodné číslo, keď nahodíte do databázy poistencov, tak vám vyhodí poisťovňu. Tá poisťovňa je Dôvera. Toto je človek, ktorý len vie, na čo ľudia počúvajú. Vie, že počúvajú na Penta. Vie, že počúvajú na fašisti. Úplne bez problémov to robí on bežne. Ale potom na ľudí, ktorí normálne že vecne argumentujú, len s ním nesúhlasia, on dokáže nakydať toľko špiny. Toto je presne dôvod, prečo Igor Matovič by nema... by nemal byť nieže ministrom financií, on by nemal byť vôbec v nejakej exekutíve. Tu v parlamente jak mu to ide, tu vykrikuje. On tu vie proste sedieť... stáť dve hodiny a naozaj útočiť na všetko, čo sa pohne, čo s tým nesúhlasí, to mu ide, tu treba, aby bol. Ale, prosím vás pekne, nepúšťajme ho, nepúšťajme ho k financiám, lebo čo sa týka len zdravotníctva, tak v podstate de iure ministerstvo zdravotníctva navrhuje rozpočet, ale de facto rozpočet, je to rozpočet ministerstva financií a ten zdravotnícky bol s obrovskými, obrovskými fatálnymi chybami. Ministerstvo úplne bežne dofinancováva štátne inštitúcie bez znalosti problematiky. Povedzme si, že Všeobecnej zdravotnej poisťovni už skoro 400 mil. eur priklepli, priklepli bez toho, aby očakávali nejakú efektivitu. Vidíme všetci, v akom stave je Všeobecná zdravotná poisťovňa, napriek tomu, že musím povedať, že niektoré, niektoré kroky, ktoré robila boli na príkaz politikov. Dám príklad. V čase pandémie platila Všeobecka ako jediná poisťovňa nemocniciam paušály, v ktorých boli zahrnuté aj laboratóriá, a zvlášť platila aj tým laboratóriám na príkaz politikov, lebo teda však to treba. Ale tie laboratória mali dosť vysoké zisky na to, aby, aby toto nemusela robiť Všeobecka. A už vôbec nie, aby to potom museli občania platiť. Čiže navrhuje nominantov bez znalosti sektora. Komunikuje s odbormi minister financií a sľubuje nesplniteľné. Aj to, čo tu máme teraz, je, tie výpovede lekárov, to je predsa výsledok komunikácie Igora Matoviča. Objednáva vakcíny a lieky, ktoré ešte ani nie sú schválené, robí medzinárodnú hanbu. V podstate to, ako vyzerá zdravotníctvo dnes, je do veľkej časti zásluha ministra financií. Takže nemám viac času. Vedela by som rozprávať veľmi veľa. Ale teda aspoň toľko k tomu, že aký je tento človek pomstychtivý, a k tomu, že Taraba ide v línii s OĽANO a že je zahrnutý do mailing listu, lebo úplne rovnaké argumenty, nechutné, podlé, začína používať aj on. Je mi to ľúto.